Γουλιέλμος Γ΄ του Ποντιέ

Ο Γουλιέλμος Γ΄, ονομαζόμενος επίσης Γουλιέλμος Γ΄ Ταλβάς, γαλλ.: Guillaume I comte de Ponthieu (  – 1171) από τον Οίκο του Μονγκομερύ, ήταν κύριος του Μοντγκομερύ στη Νορμανδία, και κόμης του Ποντιέ.

 Βιογραφία 
Γεννημένος γύρω στο 1093,  ο Γουλιέλμος Γ΄ ήταν γιος του Ροβέρτου Β΄ του Μπελέμ και της Αγνής του Ποντιέ.   Διαδέχθηκε τον πατέρα του ως κόμης του Ποντιέ κάποια στιγμή μεταξύ 1105 και 1111, όταν μόνος του ως κόμης έκανε μία δωρεά στο αβαείο του Κλυνύ.  Ο πατέρας του, Ροβέρτος Β΄ του Μπελέμ, είχε στραφεί εναντίον του Ερρίκου Α΄ της Αγγλίας σε αρκετές περιπτώσεις, είχε διαφύγει της σύλληψης στη μάχη του Τινσεμπραί το 1106, διοικώντας την οπισθοφυλακή του Ροβέρτου Β΄ δούκα της Νορμανδίας, και αργότερα, ενώ υπηρετούσε ως απεσταλμένος του βασιλιά Λουδοβίκου ΣΤ΄ της Γαλλίας, συνελήφθη από τον Ερρίκο Α΄ και φυλακίστηκε ισόβια.  Ο Γουλιέλμος Γ΄ φυσικά ωθήθηκε από αυτό να αντιταχθεί στον βασιλιά Ερρίκο Α΄. Τον Ιούνιο του 1119, ωστόσο, ο Ερρίκος Α΄ επανέφερε όλα τα εδάφη τού πατέρα του στη Νορμανδία. Το 1124 ο Γουλιέλμος Γ΄ και ο κουνιάδος του, Ούγος Β΄ δούκας της Βουργουνδίας, έστειλαν δυνάμεις στη Ρενς για να υποστηρίξουν τον επικυρίαρχό τους, βασιλιά Λουδοβίκο ΣΤ΄ της Γαλλίας, στη σύγκρουσή του με τον βασιλιά Ερρίκο Ε΄ της Γερμανίας. 

Λίγο πριν από το 1126, ο Γουλιέλμος Γ΄ παραχώρησε την κομητεία του Ποντιέ στον γιο του Γκυ, αλλά διατήρησε τον τίτλο του κόμη.  Το 1127 ο Γουλιέλμος Γ΄ παραχώρησε γη, που βρισκόταν στο σημερινό διαμέρισμα της Μάγχης στο αβαείο του Σαιν-Σωβέρ-λε-Βικόμτ, το οποίο δεν είχε προηγουμένως υποστηριχθεί από την οικογένειά του.  Κατά τη διάρκεια του 1135 κλήθηκε επανειλημμένα στην Αυλή του βασιλιά Ερρίκου Α΄, αλλά λόγω της μοίρας τού πατέρα του, ο Γουλιέλμος Γ΄ γνώριζε πλήρως τους κινδύνους της επίσκεψης, και επέλεξε να αρνηθεί την πρόσκληση.  Μέχρι τον Σεπτέμβριο, είχε επιστρέψει στα κτήματά του στο Μανσώ, οπότε ο Ερρίκος Α΄ κατάσχεσε ξανά όλες τις νορμανδικές γαίες του.  Ο Γουλιέλμος Γ΄ ανταποκρίθηκε, ενώνοντας τις δυνάμεις του με τον Γοδεφρείδο Ε΄ Πλανταγενέτη κόμη του Ανζού, στην εισβολή του στη Νορμανδία μετά το τέλος τού Ερρίκου Α΄.  Με τον συνεχιζόμενο εμφύλιο πόλεμο μεταξύ της Ματίλντας, συζύγου του Γοδεφρείδου, και του εξαδέλφου της, Στέφανου του Μπλουά, οι εκτάσεις του Γουλιέλμου τέθηκαν υπό απαγόρευση από τον επίσκοπο του Σεέ.  Ο Γουλιέλμος Γ΄ πολέμησε στο πλευρό του Γοδεφρείδου στην εκστρατεία των Νορμανδών τον Σεπτέμβριο του 1136, αλλά αναγκάστηκαν να υποχωρήσουν.  Το 1137 αποσύρθηκε από την πολιτική του δουκάτου της Νορμανδίας, ιδρύοντας αντ' αυτού το Σαιντ-Αντρέ-αν-Γκουφέρν και τη Νοτρ-Νταμ ντε Περσιέν, ένα κιστερκιανό αβαείο. 

Μετά το τέλος τού γιου του Γκυ, σε σταυροφορία το 1147, ο Γουλιέλμος Γ΄ έγραψε στον εγγονό του, τον νεοδιορισμένο κόμη Ιωάννη, παροτρύνοντάς τον, για χάρη τής ψυχής τού πατέρα του, να επιστρέψει την περιουσία του στο μοναστήρι του Αμπεβίλ. 

Τον Μάρτιο του 1166, ο Γουλιέλμος Γ΄ και ο εγγονός του, Ιωάννης Α΄ κόμης του Ποντιέ (απεβ. 1191), επαναστάτησαν. Η αντίθεση στις εντολές της βασίλισσας Ελεονώρας της Ακουιτανίας, συζύγου του βασιλιά Ερρίκου Β΄ της Αγγλίας, η οποία ήταν αντιβασίλισσα της Νορμανδίας, ενόσω ο Ερρίκος Β΄ εκστράτευε στην Ουαλία.  Η εξέγερση τού Γουλιέλμου Γ΄ και τού Ιωάννη, σε μεγάλο βαθμό αναποτελεσματική και βραχύβια, τους κόστισε τα κάστρα του Αλανσόν και του Λα Ρος Μαμπίλ, τα οποία ο Ερρίκος Β΄ κατέλαβε απλώς με εκφοβισμό.  Ο Γουλιέλμος Γ΄, ειδικότερα, έχασε εδάφη τόσο στην Αγγλία όσο και στη Νορμανδία, γεγονός που αντιπροσώπευε την πολιτική μετατόπιση, που είχε συμβεί ως αποτέλεσμα της αυξανόμενης επιρροής του Ερρίκου Β΄. 

Ο Γουλιέλμος απεβίωσε το 1171 και τάφηκε στη Νοτρ-Νταμ ντε Περσιέν. 

 Οικογένεια 
Ο Γουλιέλμος Γ΄ νυμφεύτηκε, περί το 1115, την Ηλίη της Βουργουνδίας, κόρη του Εύδη Α΄ δούκα της Βουργουνδίας.  Το Gesta Normannorum Ducum αναφέρει ότι απέκτησαν πέντε παιδιά, τρεις γιους και δύο κόρες, τα εξής:
 Γκυ Β΄.  Ανέλαβε την κομητεία του Ποντιέ όσο ζούσε ο πατέρας του Ταλβάς, αλλά απεβίωσε το 1147, πριν από το τέλος τού πατέρα του.
 Ιωάννης Α΄, κόμης του Αλανσόν,  νυμφεύτηκε τη Βεατρίκη του Ανζού, κόρη του Ηλία Β΄ κόμη του Μαιν και της Φιλίππης, κόρης του Ροτρού Γ΄ κόμη του Περς. 
 Κλημεντία, παντρεύτηκε (περί το 1189) τον Ζυχέλ, γιο του Βαλτέρ του Μαγιέν. 
 Αδέλα (γνωστή και ως Έλα), παντρεύτηκε τον Γουίλιαμ ντε Βαρέν, 3ο κόμη του Σάρεϋ.  Παντρεύτηκε, δεύτερον, τον Πάτρικ του Σώλσμπερυ.

 Σημειώσεις 

 Αναφορές 

 Πηγές 







 Περαιτέρω ανάγνωση 
 The Gesta Normannorum Ducum of William of Jumièges, Orderic Vitalis, and Robert of Torigni, επιμέλεια και μετάφραση Elisabeth MC Van Houts, Clarendon Press, Οξφόρδη, 1995.

Κατηγορία:Οίκος του Μονγκομερύ